**FUSKUN KILPAILUSÄÄNNÖT**

**Luonne ja perustekniikka**

Fusku on vapaasti viety (ilman ennalta rakennettua koreografiaa tanssittava) suomalainen rock’n’swing -tanssi. Katsojille tulisi välittyä tanssin ilo ja parin keskinäinen, vientiin ja seuraamiseen perustuva kommunikointi, johon parin molemmat osapuolet osallistuvat.

Musiikin tulkinnan tulisi olla spontaania ja aidosti musiikkiin istuvaa. Tanssin koko täytyy sopeuttaa käytettävissä olevaan tilaan, eli tanssipari ei saa häiritä muita lattialla olevia pareja.

Fuskun perustekniikassa tehdään kuuden iskun aikana 4 askelta (kaksi hidasta ja kaksi nopeaa askelta). Musiikintulkintaan perustuvat ajoituksen variaatiot ovat sallittuja. Askellustekniikka on vapaa, mutta vartalossa täytyy näkyä liike parittomilla iskuilla ylöspäin ja parillisilla iskuilla alaspäin.

**Musiikki**

Musiikki on fuskuna tyypillisesti tanssittavaa musiikkia, josta löytyy painoero parittoman ja parillisen iskun välillä (foksia, two-beat swingiä, iskelmämusiikkia jne.). Järjestäjä valitsee musiikin ja näytteitä ei soiteta.

**Kilpailun kulku**

 Karsinnoissa

* Ennen karsintojen alkua esittelytanssi, jossa lattialla ovat kaikki parit (noin 30 s).
* Lattialla on max. 8 paria kerralla. Jos pareja on enemmän, tulee useampia eriä.
* Tanssitaan yksi kappale, jonka kesto on vähintään 1,5 min ja nopeus väliltä 45–55t/min. Jos karsintaeriä on useampia, tanssittava kappale ja musiikin nopeus ovat kaikissa erissä samat.
* Tuomarit rastivat pareja jatkoon siten, että finaaliin saadaan 6–7 paria.

Finaalissa

* Kaikki parit ovat yhtä aikaa lattialla.
* Yleisessä ja senioreissa tanssitaan kaksi kappaletta peräkkäin poistumatta välillä lattialta. Ensimmäinen kappale on nopeudeltaan 30–45 t/min ja toinen 45–60 t/min.
* Hitaan ja nopean kappaleen eron tulee olla vähintään 10 t/min.
* Junioreissa ja lapsissa tanssitaan yksi kappale nopeudeltaan 45–55 t/min.
* Kappaleita soitetaan vähintään 1,5 min.
* Tuomarit sijoittavat parit. Lopullinen järjestys määräytyy skating-järjestelmän (STUL) mukaan.

**Arvostelu**

Arvostelun perusteet ovat seuraavat:

* tahti ja perusrytmi
* perustekniikka ja sen soveltaminen soivaan musiikkiin
* parityöskentely
* tanssillisuus
* musiikin tulkinta
* tanssikuviot